《浩气吟 其八》
明代·瞿式耜

年逾六十复奚求，多难频经浑不愁。劫运千年弹指去，纲常万古一身留。

欲坚道力凭魔力，何事俘囚学楚囚。了却人间生死事，黄冠莫拟故乡游。

作者简介：（1590—1651）明苏州府常熟人，字起田，号稼轩。瞿景淳孙，瞿汝说子。万历四十四年进士，授永丰知县，有惠政。崇祯初擢户科给事中，搏击权豪，大臣多畏其口。诏会推阁臣，助钱谦益沮周延儒，事发，坐贬谪，废于家。福王立，起应天府丞，擢右佥都御史。唐王监国，擢兵部右侍郎。旋退广东，与丁魁楚等立桂王朱由榔于肇庆。王奔全州，以文渊阁大学士兼兵部尚书留守桂林。在军与士卒同甘苦，兵饷不足，以妻簪环佐之，故人无叛志。封临桂伯。永历四年十一月，城破，端坐府中，与总督张同敞俱死。清谥忠宣。有《愧林漫录》、《云涛集》、《松丸集》。